Document ID: 32010R0844

REGOLAMENT TAL-KUMMISSJONI (UE) Nru 844/2010
tal-20 ta' Settembru 2010
li jemenda r-Regolament (KE) Nru 1099/2008 tal-Parlament Ewropew u tal-Kunsill dwar l-istatistika dwar l-enerġija, fir-rigward tat-tfassil ta' ġabra ta' statistika annwali dwar in-nukleari u l-adattament tar-referenzi metodoloġiċi skont ir-Rev. 2 tan-NACE
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1099/2008 tal-Parlament Ewropew u tal-Kunsill tat-22 ta’ Ottubru 2008 dwar l-istatistika tal-enerġija (1), u b’mod partikolari l-Artikolu 4(3) u 8 tiegħu,
Billi:
(1)
Ir-Regolament (KE) Nru 1099/2008 jistabbilixxi qafas komuni għall-produzzjoni, it-twassil, l-evalwazzjoni u t-tixrid ta' statistika komparabbli dwar l-enerġija fl-Unjoni.
(2)
Skont l-Artikolu 8 tar-Regolament (KE) Nru 1099/2008, il-Kummissjoni (il-Eurostat), b'kooperazzjoni mas-settur tal-enerġija nukleari tal-Unjoni Ewropea, għandha tiddefinixxi ġabra ta’ statistika annwali dwar in-nukleari biex tiġi rrappurtata u mxerrda mill-2009 ’il quddiem, u fejn l-2009 tkun l-ewwel perjodu li ġie rrappurtat.
(3)
Il-Kummissjoni żviluppat il-ġabra tad-dejta meħtieġa u ddiskutiet il-fattibbiltà, il-kosti tal-produzzjoni, il-kunfidenzjalità u l-kost ta' tali rrappurtar mal-Istati Membri.
(4)
Skont ir-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifikazzjoni tal-istatistika ta’ attivitajiet ekonomiċi tar-Reviżjoni 2 tan- NACE u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (2), mill-1 ta' Jannar 2009 'il quddiem għandha tinħareġ statistika dwar l-enerġija skont ir-Reviżjoni 2 tan-NACE.
(5)
Ir-Regolament (KE) Nru 1099/2008 għalhekk għandu jiġi emendat skont dan.
(6)
Il-miżuri stipulati f’dan ir-Regolament huma skont l-opinjoni tal-Kumitat tas-Sistema tal-Istatistika Ewropea,
ADOTTAT DAN IR-REGOLAMENT:
Artikolu 1
L-Annessi A u B tar-Regolament (KE) Nru 1099/2008 qed jinbidlu bl-Annessi ta' dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Settembru 2010.

Labels: 19
14